Ellenáll az antibiotikumnak. Ugyaninnen jött a hatástalan kézfertőtlenítő.

Veszélyes baktériumot találtak a Hírös ásványvízben, amelyből 33 ezer palackot rendelt az Országos Vérellátó Szolgálat, ilyet adnak a véradóknak szánt ajándékcsomaggal. A gyártó két éve jelentős állami támogatást is kapott - derül ki a 24.hu cikkéből.

A baktérium a Pseudomonas aeruginosa névre hallgat. A gyártó a Hírös-Vitál Zrt.

A vizsgálatot a 24.hu végeztette el egy akkreditált laboratóriumban.

A talált baktérium nagyon ellenáll az antibiotikumoknak. A szabály szerint egyáltalán nem fordulhat elő élelmiszerekben. Nem okoz ugyan mindenkinél betegséget, de gyengébb immunrendszerű embereket könnyen legyűrhet; tüdőgyulladást, szem- és húgyúti fertőzést okozhat.

A gyártó érdekeltségébe tartozó másik cég, a Gladiolus Kft. nemrég hatástalan kézfertőtlenítőkkel tett szert hírnévre. Ennek kivonását a tisztifőorvos rendelte el.

A Hírös-Vitál Zrt. 2017-ben 7 milliárd forintos állami támogatást kapott.

A vállalatok a 24.hu megkeresésére nem reagáltak.